B. Bugár, podpredseda NR SR: (2001-09-17):
Budeme pokračovať prvým čítaním o vládnom návrhu zákona o finančnej kontrole a vnútornom audite a o zmene a doplnení niektorých zákonov . Vládny návrh zákona ste dostali ako tlač 1045. Návrh na pridelenie vládneho návrhu zákona na prerokovanie výborom Národnej rady máte v rozhodnutí predsedu Národnej rady č. 1156. Z poverenia vlády Slovenskej republiky návrh zákona uvedie ministerka financií Slovenskej republiky Brigita Schmögnerová. Pani ministerka, nech sa páči, máte slovo. B. Schmögnerová, ministerka financií SR: Ďakujem pekne. Vážená poslanecká snemovňa, na základe plánu Legislatívnych úloh vlády Slovenskej republiky na rok 2001 predkladám na rokovanie Národnej rady návrh zákona o finančnej kontrole a vnútornom audite a o zmene a doplnení niektorých zákonov. Návrh zákona vychádza z koncepcie vnútornej finančnej kontroly vo verejnej správe schválenej uznesením vlády Slovenskej republiky č. 852 z 25. 10. 2000. Táto koncepcia rieši jednotný systém finančnej kontroly, t. j. kontroly rozpočtových prostriedkov, ako i prostriedkov Európskych spoločenstiev a iných prostriedkov zo zahraničia na financovanie projektov na základe medzinárodných zmlúv. Konkretizácia požiadaviek Európskej komisie na vytvorenie spoľahlivého národného systému finančnej kontroly vrátane vnútorného auditu a preukázania efektívnych kontrolno-audítorských postupov na úrovni medzinárodne uznávaných štandardov je uvedená v Národnom programe pre prijatie acquis communautaire. Medzi strednodobými prioritami týkajúcimi sa finančnej kontroly sú v tomto dokumente uvedené aj úlohy zamerané na prebudovanie existujúceho systému finančnej kontroly s cieľom zabezpečenia kontroly následnej, kontroly priebežnej a kontroly predbežnej so zameraním na konečného užívateľa, ako je úloha na vytvorenie v našich podmienkach nového spôsobu vnútorného auditu, ktorý bude v súlade s platnou legislatívou Európskej únie. S predchádzajúcimi úlohami úzko súvisí aj úloha centrálnej metodickej harmonizácie funkcií vládnej finančnej kontroly a vnútorného auditu, ktorá je uvedená v dokumente Partnerstvo pre vstup 99 a ktorú bude zabezpečovať ministerstvo financií. Predmetom úpravy zákona je vymedzenie základných pojmov, základné pravidlá, ciele a spôsoby vykonávania finančnej kontroly a vnútorného auditu a organizácia tohto systému. Za vytvorenie, zachovávanie, rozvíjanie finančného riadenia, súčasťou ktorého je aj finančná kontrola, zodpovedá každý vedúci orgán verejnej správy. Finančná kontrola sa podľa druhej časti návrhu zákona vykonáva ako predbežná finančná kontrola, priebežná finančná kontrola a následná finančná kontrola. Zákon upravuje aj využitie výsledkov finančnej kontroly, spoluprácu orgánov verejnej správy, zabezpečenie výkonu finančnej kontroly orgánmi Európskych spoločenstiev v rozsahu a za podmienok medzinárodných zmlúv, ktorými je Slovenská republika viazaná. Zákon vo svojej tretej časti sa zaoberá aj systémom Public International Financial kontroly, je to vnútorný audit, ktorého cieľom je napomáhať plnenie úloh ústredného orgánu systematickým hodnotením funkčného riadenia a rizík vyplývajúcich z činností auditovaného subjektu. Vo svojej štvrtej časti sa zaoberá aj ustanoveniami upravujúcimi ukladanie pokút a prechodnými ustanoveniami. Vzhľadom na to, že tento návrh zákona bol veľmi dôležitý z hľadiska aj otvorenia poslednej negociačnej kapitoly Finančná kontrola, vláda sa ním zaoberala ešte 12. 6. 2001, a vlastne aj tým, že sa nám podarilo, pardon, 23. 5. 2001, tým, že sa nám podarilo včas tento návrh zákona schváliť, podarilo sa nám aj otvoriť ešte počas švédskeho predsedníctva poslednú kapitolu o finančnej kontrole. Vážená poslanecká snemovňa, odporúčam, aby ste vládny návrh zákona o finančnej kontrole posunuli do druhého čítania. Ďakujem za pozornosť.